Τελική έκθεση του συμβούλου ακροάσεων (1)

Υπόθεση AT.40023 — Διασυνοριακή πρόσβαση στη συνδρομητική τηλεόραση

Δεσμεύσεις των εταιρειών Sky, Disney, NBCUniversal, Sony Pictures και Warner Bros.

(2019/C 132/05)

(1) Η παρούσα έκθεση αφορά σχέδιο απόφασης περί δεσμεύσεων βάσει του άρθρου 9 του κανονισμού αριθ. 1/2003 (2) (εφεξής το «σχέδιο απόφασης»). Το σχέδιο απόφασης απευθύνεται στις εταιρείες Universal Studios International B.V., Universal Studios Limited και Comcast Corporation (από κοινού καλούμενες «NBCUniversal»), CPT Holdings Inc., Colgems Productions Limited και Sony Corporation (από κοινού καλούμενες «Sony Pictures»), Warner Bros. International Television Distribution Inc. και Warner Media LLC (από κοινού καλούμενες «Warner Bros.»), The Walt Disney Company και The Walt Disney Company Limited (από κοινού καλούμενες «Disney»), καθώς και Sky UK Limited και Sky Limited (3) (από κοινού καλούμενες «Sky»). Οι NBCUniversal, Sony Pictures, Warner Bros. και Disney αναφέρονται εφεξής συλλογικά ως «τα Στούντιο».

(2) Πρόκειται για τη δεύτερη τελική έκθεση του συμβούλου ακροάσεων στο πλαίσιο της υπόθεσης AT.40023· η πρώτη ήταν η τελική έκθεση σε σχέση με την απόφαση της Επιτροπής της 26ης Ιουλίου 2016 (4) («απόφαση για την Paramount») για την αποδοχή των δεσμεύσεων που πρότειναν να αναλάβουν οι εταιρείες Paramount Pictures International Limited (πρώην Viacom Global (Κάτω Χώρες) B.V.) και Viacom Inc. (από κοινού καλούμενες «Paramount Pictures») (5).

(3) Η υπόθεση AT.40023 αφορά ρήτρες (οι «επίμαχες ρήτρες») σε ορισμένες διμερείς συμφωνίες παραχώρησης άδειας χρήσης μεταξύ, αφενός, της Sky και, αφετέρου, έκαστου Στούντιο, της Twentieth Century Fox Telecommunications International Inc. (καλούμενη από κοινού με την Twenty-First Century Fox Inc., «Fox» (6)), και της Paramount Pictures. Ορισμένες από τις επίμαχες ρήτρες απαγορεύουν ή περιορίζουν την παροχή από τη Sky των λιανικών της υπηρεσιών συνδρομητικής τηλεόρασης σε ανταπόκριση στη ζήτηση που εκφράζεται αυτοβούλως από καταναλωτές που διαμένουν και βρίσκονται εντός του Ευρωπαϊκού Οικονομικού Χώρου («ΕΟΧ»), αλλά εκτός του Ηνωμένου Βασιλείου και της Ιρλανδίας. Οι λοιπές επίμαχες ρήτρες υποχρεώνουν τις εταιρείες NBCUniversal, Sony Pictures, Warner Bros., Fox ή Paramount Pictures να απαγορεύουν ή να περιορίζουν τους οργανισμούς συνδρομητικής τηλεόρασης που είναι εγκατεστημένοι εντός του ΕΟΧ, αλλά εκτός του Ηνωμένου Βασιλείου και της Ιρλανδίας, να ανταποκρίνονται στη ζήτηση που εκφράζεται αυτοβούλως από καταναλωτές που διαμένουν και βρίσκονται εντός του Ηνωμένου Βασιλείου και της Ιρλανδίας.

(4) Στις 23 Ιουλίου 2015, η Επιτροπή εξέδωσε κοινοποίηση αιτιάσεων, στην οποία εξέφρασε την προκαταρκτική της άποψη ότι οι επίμαχες ρήτρες συνιστούν παράβαση εκ μέρους των εταιρειών Universal Studios International B.V., Comcast Corporation, Disney, Sony Pictures, Warner Bros., Fox, Paramount Pictures και Sky («αποδέκτες της κοινοποίησης αιτιάσεων»), του άρθρου 101 της Συνθήκης και του άρθρου 53 της συμφωνίας ΕΟΧ.

(5) Όλοι οι αποδέκτες της κοινοποίησης αιτιάσεων είχαν πρόσβαση στον φάκελο της Επιτροπής από τις 3 έως τις 5 Αυγούστου 2015. Σε συνέχεια της αλληλογραφίας με τη Sony, σχετικά με το αίτημά της για πρόσβαση στις πληροφορίες στις οποίες βασίζεται η προκαταρκτική αξιολόγηση στη σκέψη 267 της κοινοποίησης αιτιάσεων, η ΓΔ Ανταγωνισμού διέθεσε σε κάθε αποδέκτη της κοινοποίησης αιτιάσεων το πλήρες κείμενο της υποσημείωσης 132 της κοινοποίησης αιτιάσεων. Κανένας από τους αποδέκτες της κοινοποίησης αιτιάσεων δεν παρέπεμψε το θέμα σε εμένα.

(6) Στις 16 Δεκεμβρίου 2015, σε συνέχεια της αλληλογραφίας με τη Sky, τη Warner Bros. και τη Fox, η ΓΔ Ανταγωνισμού χορήγησε, στους λοιπούς αποδέκτες της κοινοποίησης αιτιάσεων, πρόσβαση στις μη εμπιστευτικού χαρακτήρα εκδοχές τμημάτων των γραπτών απαντήσεων στην κοινοποίηση αιτιάσεων.

(7) Κατόπιν εξέτασης των αιτημάτων ιδίως της Sky, της Fox, της Warner Bros. και της NBCUniversal, η ΓΔ Ανταγωνισμού χορήγησε, στους αποδέκτες της κοινοποίησης αιτιάσεων, πρόσβαση στις μη εμπιστευτικού χαρακτήρα εκδοχές των γραπτών παρατηρήσεων των ενδιαφερομένων τρίτων (7). Όλοι οι αποδέκτες της κοινοποίησης αιτιάσεων είχαν τη δυνατότητα να εκθέσουν γραπτώς τις απόψεις τους επί των εν λόγω παρατηρήσεων.

(8) Όλοι οι αποδέκτες της κοινοποίησης αιτιάσεων απάντησαν γραπτώς στην κοινοποίηση αιτιάσεων εντός της προθεσμίας ή, κατά περίπτωση, της παραταθείσας προθεσμίας, την οποία έθεσε η ΓΔ Ανταγωνισμού, και ζήτησαν να γίνουν δεκτοί σε ακρόαση (8).

(9) Η ακρόαση πραγματοποιήθηκε κατά τη διάρκεια τριών ημερών, από τις 18 έως τις 20 Ιανουαρίου 2016. Όλοι οι αποδέκτες της κοινοποίησης αιτιάσεων και 11 ενδιαφερόμενα τρίτα μέρη συμμετείχαν στην ακρόαση.

(10) Η απόφαση της 26ης Ιουλίου 2016 για την Paramount κατέστησε δεσμευτικές τις δεσμεύσεις που πρότεινε να αναλάβει η Paramount Pictures για να ανταποκριθεί στις ανησυχίες που διατυπώθηκαν από την Επιτροπή στην κοινοποίηση αιτιάσεων. Στις 12 Ιανουαρίου 2018, η Επιτροπή περάτωσε επισήμως τη διαδικασία στην υπόθεση AT.40023 όσον αφορά την Paramount Pictures.

(11) Στις 12 Ιανουαρίου 2018, κατόπιν αλλαγών στην εταιρική δομή της NBCUniversal, η Επιτροπή εκκίνησε διαδικασία σύμφωνα με το άρθρο 2 παράγραφος 1 του κανονισμού αριθ. 773/2004 κατά της Universal Studios Limited. Την ίδια ημερομηνία, η Επιτροπή απηύθυνε στην NBCUniversal συμπληρωματική κοινοποίηση αιτιάσεων, στην οποία κατέληξε στο προκαταρκτικό συμπέρασμα ότι οι σχετικές επίμαχες ρήτρες συνιστούν παράβαση από την NBCUniversal του άρ 101 της Συνθήκης και του άρθρου 53 της συμφωνίας ΕΟΧ. Η NBCUniversal απάντησε εγγράφως στην εν λόγω συμπληρωματική κοινοποίηση αιτιάσεων εντός της καθορισμένης προθεσμίας και δεν ζήτησε να ασκήσει το δικαίωμα ακρόασης.

(12) Επίσης, στις 12 Ιανουαρίου 2018, η Επιτροπή απηύθυνε επιστολή πραγματικών περιστατικών στα Στούντιο, τη Fox και τη Sky (από κοινού καλούμενοι «αποδέκτες της επιστολής πραγματικών περιστατικών») με την οποία τους ενημέρωνε σχετικά με περαιτέρω αποδεικτικά στοιχεία τα οποία η Επιτροπή δεν είχε επικαλεστεί ρητά στην κοινοποίηση αιτιάσεων ή στη συμπληρωματική κοινοποίηση αιτιάσεων, αλλά τα οποία μπορεί να ήταν συναφή με την υποστήριξη των προκαταρκτικών συμπερασμάτων στα οποία κατέληξε στην κοινοποίηση αιτιάσεων και στη συμπληρωματική κοινοποίηση αιτιάσεων.

(13) Μετά την αποστολή της επιστολής πραγματικών περιστατικών, η Επιτροπή χορήγησε στους αποδέκτες της επιστολής πραγματικών περιστατικών πρόσθετη πρόσβαση στον φάκελό της στην υπόθεση AT.40023. Μου διαβιβάστηκαν ορισμένα αιτήματα για περαιτέρω πρόσβαση στο φάκελο. Δέχθηκα ένα μέρος από τα αιτήματα αυτά και απέρριψα τα υπόλοιπα.

(14) Μετά την αποστολή της επιστολής πραγματικών περιστατικών, ορισμένα ενδιαφερόμενα τρίτα μέρηζήτησαν πρόσβαση σε μη εμπιστευτική εκδοχή του εν λόγω εγγράφου προκειμένου να υποβάλουν παρατηρήσεις. Απέρριψα τα αιτήματα εφόσον οι ενδιαφερόμενοι τρίτοι είχαν ήδη ενημερωθεί από τη ΓΔ Ανταγωνισμού σχετικά με τη φύση και το αντικείμενο της διαδικασίας (που δεν είχαν μεταβληθεί με την επιστολή πραγματικών περιστατικών) και είχαν ήδη υποβάλει τις παρατηρήσεις τους.

(15) Στις 25 Οκτωβρίου 2018, η Disney πρότεινε να αναλάβει δεσμεύσεις για να ανταποκριθεί στις ανησυχίες της Επιτροπής που εκφράστηκαν στην κοινοποίηση αιτιάσεων («αρχικές δεσμεύσεις της Disney»).

(16) Στις 9 Νοεμβρίου 2018, η Επιτροπή δημοσίευσε ανακοίνωση, σύμφωνα με το άρθρο 27 παράγραφος 4 του κανονισμού (ΕΚ) αριθ. 1/2003 του Συμβουλίου (η «πρώτη ανακοίνωση»), με περίληψη της υπόθεσης και των αρχικών δεσμεύσεων της Disney, με την οποία καλούσε τα ενδιαφερόμενα τρίτα μέρη να υποβάλουν τις παρατηρήσεις τους επί των εν λόγω δεσμεύσεων εντός ενός μηνός από την ημερομηνία δημοσίευσης της πρώτης ανακοίνωσης (9).

(17) Στις 12 και 13 Δεκεμβρίου 2018, η NBCUniversal, η Sony Pictures, η Warner Bros. και η Sky πρότειναν να αναλάβουν δεσμεύσεις για να ανταποκριθούν στις ανησυχίες της Επιτροπής που είχαν εκφραστεί στην κοινοποίηση αιτιάσεων και στη συμπληρωματική κοινοποίηση αιτιάσεων.

(18) Στις 21 Δεκεμβρίου 2018, η Επιτροπή δημοσίευσε δεύτερη ανακοίνωση, στην οποία συνοψίζονται η υπόθεση και οι δεσμεύσεις που πρότειναν να αναλάβουν οι εταιρείες NBCUniversal, Sony Pictures, Warner Bros. και Sky και καλούνται τα ενδιαφερόμενα τρίτα μέρη να υποβάλουν τις παρατηρήσεις τους σχετικά με τις εν λόγω δεσμεύσεις εντός ενός μηνός από την ημερομηνία δημοσίευσης της δεύτερης αυτής ανακοίνωσης (10).

(19) Η Επιτροπή έλαβε παρατηρήσεις από 10 συμμετέχοντες σχετικά με τις αρχικές δεσμεύσεις που προτάθηκαν από τη Disney και τις δεσμεύσεις που πρότειναν οι εταιρείες NBCUniversal, Sony Pictures, Warner Bros. και Sky.

(20) Στις 5 Φεβρουαρίου 2019, η Disney αποσαφήνισε περαιτέρω ορισμένες πτυχές των δεσμεύσεών της.

(21) Το σχέδιο απόφασης καταλήγει στο συμπέρασμα ότι, λαμβανομένων υπόψη των αναθεωρημένων δεσμεύσεων που πρότεινε η Disney και των δεσμεύσεων που πρότειναν οι εταιρείες NBCUniversal, Sony Pictures, Warner Bros. και Sky, δεν υφίστανται πλέον λόγοι για την ανάληψη δράσης κατά των Στούντιο και της Sky και, κατά συνέπεια, με την επιφύλαξη του άρθρου 9 παράγραφος 2 του κανονισμού (ΕΚ) αριθ. 1/2003, η σχετική διαδικασία κατά των Στούντιο και της Sky θα πρέπει να περατωθεί.

(22) Συνολικά, θεωρώ ότι η αποτελεσματική άσκηση των διαδικαστικών δικαιωμάτων έχει τηρηθεί.

Βρυξέλλες, 26 Φεβρουαρίου 2019. Wouter WILS

(1) Σύμφωνα με τα άρθρα 16 και 17 της απόφασης 2011/695/ΕΕ του Προέδρου της Ευρωπαϊκής Επιτροπής, της 13ης Οκτωβρίου 2011, σχετικά με τις αρμοδιότητες και τα καθήκοντα του συμβούλου ακροάσεων σε ορισμένες διαδικασίες ανταγωνισμού (ΕΕ L 275 της 20.10.2011, σ. 29) («απόφαση 2011/695/ΕΕ»).

(2) Κανονισμός (ΕΚ) αριθ. 1/2003 του Συμβουλίου, της 16ης Δεκεμβρίου 2002, για την εφαρμογή των κανόνων ανταγωνισμού που προβλέπονται στα άρθρα 81 και 82 της Συνθήκης (ΕΕ L 1 της 4.1.2003, σ. 1) (εφεξής «κανονισμός 1/2003»).

(3) Η Sky Limited ήταν πρώην Sky Plc.

(4) Απόφαση της Επιτροπής της 26ης Ιουλίου 2016 σχετικά με διαδικασία βάσει του άρθρου 101 της Συνθήκης για τη λειτουργία της Ευρωπαϊκής Ένωσης και του άρθρου 53 της συμφωνίας για τον ΕΟΧ (Υπόθεση ΑΤ.40023 - Διασυνοριακή πρόσβαση στη συνδρομητική τηλεόραση), C(2016) 4740 final.

(5) Τελική έκθεση του συμβούλου ακροάσεων – Διασυνοριακή πρόσβαση σε περιεχόμενο συνδρομητικής τηλεόρασης – Δεσμεύσεις της Paramount (AT.40023) (ΕΕ C 437 της 25.11.2016, σ. 3).

(6) Στις 14 Δεκεμβρίου 2017, η Disney ανακοίνωσε συμφωνία για την απόκτηση του συνόλου ή σχεδόν του συνόλου του κεφαλαίου της Twenty-First Century Fox Inc., η οποία κατείχε τελικώς το σύνολο ή σχεδόν το σύνολο του κεφαλαίου της Twentieth Century Fox Telecommunications International Inc. Η ολοκλήρωση της εν λόγω εξαγορά εκκρεμεί επί του παρόντος.

(7) Έχω αναγνωρίσει 26 ενδιαφερόμενα τρίτα μέρη στην υπόθεση AT.40023: ANICA, Associazione Nazionale Industrie Cinematografiche Audiovisive Multimediali, APA – Asociace Producentů v audiovizi, z.s, Association des producteurs de cinéma, BEUC, Ευρωπαϊκό Γραφείο Ενώσεων Καταναλωτών, BT Group plc, C More Entertainment, Danish Producers’ Association, DTS, Distribuidora de Televisión Digital S.A., EFADs – European Film Agency Directors Association, European Producers Club, Groupe Canal+, FAMA – Film and Music Austria, FAPAE, Film Producers Netherlands, KIPA – Εμπορικό Επιμελητήριο Πολωνών παραγωγών οπτικοακουστικών έργων, La Liga – Liga Nacional de Fútbol Profesional, Πολωνικό Ινστιτούτο Κινηματογράφου, Producers Alliance for Cinema and Television Limited, ProSiebenSat.1 Media SE, Spitzenorganisation der Filmwirtschaft e.V., Σουηδική ένωση παραγωγών κινηματογράφου και τηλεόρασης, The British Film Institute, The Football Association Premier League Limited UPFF – Union des Producteurs Francophones de Films, VOFTP – Vlaamse Onafhankelijke Film & Televisie Producenten, και Ζentropa.

(8) Με εξαίρεση τη Sky Plc, η οποία δεν απάντησε στην κοινοποίηση αιτιάσεων.

(9) Ανακοίνωση της Επιτροπής που δημοσιεύεται σύμφωνα με το άρθρο 27 παράγραφος 4 του κανονισμού (ΕΚ) αριθ. 1/2003 του Συμβουλίου στην υπόθεση AT.40023 – Διασυνοριακή πρόσβαση στη συνδρομητική τηλεόραση (ΕΕ C 403 της 9.11.2018, σ. 17).

(10) Ανακοίνωση της Επιτροπής που δημοσιεύεται σύμφωνα με το άρθρο 27 παράγραφος 4 του κανονισμού (ΕΚ) αριθ. 1/2003 του Συμβουλίου στην υπόθεση AT.40023 – Διασυνοριακή πρόσβαση στη συνδρομητική τηλεόραση (ΕΕ C 460 της 21.12.2018, σ. 32).